和段校書冬夕寄題廬山
作者：劉得仁
朝代：唐

paragraphs: 名高身未到，此恨蓄多時。
是夕吟因話，他年必去隨。
嘗聞廬嶽頂，半入楚江湄。
幾處懸崖上，千尋瀑布垂。
爐峰松淅瀝，湓浦柳參差。
日色連湖白，鐘聲拂浪遲。
煙梯緣薜荔，嶽寺步欹危。
地本饒靈草，林曾出祖師。
石樓霞耀壁，猨樹鶴分枝。
細徑縈巖末，高窗見海涯。
嵌空寒更極，寂寞夜尤思。
陰谷冰埋朮，仙田雪覆芝。
亂泉禪客瀨，異迹逸人知。
蘚室新開竈，檉潭末了棋。
如何遂閑放，長得在希夷。
空務漁樵事，方無道路悲。
謝公臺尚在，陶令柳潛衰。
塵外難相許，人間貴迹遺。
雖懷丹桂影，不忘白雲期。
仁者終攜手，今朝預賦詩。